પણ દાદીમાને વાંધો હતો ! એ તને ટોકતાં ને તું ચીડાતી. પણ પછી મમ્મીએ તને સમજાવેલું કે બેટા, દાદીમા તને ટોકે છે, કારણ કે એ તને ચાહે છે, કારણ એ તને perfect બનાવવા માગે છે. એ માને છે કે રાંધનારનો હાથ જ એવો બેઠેલો હોય કે બધું પ્રમાણસર જ પડે ! એ તો રાંધણકળાનું પુસ્તક જુએ ને અકળાય. રસોઈ શૉમાં એક tablespoonને બે tablespoon સાંભળે કે હસે ! એમનો આગ્રહ એ હતો કે પ્રમાણભાન તમારી ચપટીમાં જ આવી જવું જોઈએ. આંખ બંધ કરીને મસાલો કરો ને તો ય વાનગી સ્વાદિષ્ટ જ બનવી જોઈએ ને દાદીમાનો એમાં વટ હતો એ તો તું ય જાણે જ છે ને ! આસપાસનાં કેટલાં ઘેર એ અથાણાંનો મસાલો કરવા જતાં ? નવી નવી પરણીને આવેલી છોકરીઓ ગૂંચવાય તો એમને મદદ કરે. બાર મહિનાના અથાણાનો સ્વાદ બગડે તો વરસ બગડે. પણ દાદીમાનો પૂરેપૂરો confidence ! ચમચીને બદલે ચપટી ભરે એટલે તમને ન ગમે, પણ એ કહે કે મારી ચપટી મારું પ્રમાણમાપ છે. એના વગર હું ગૂંચવાઉં….